Til en fodboldturnering på Fanø er der anmeldt en voldtægt af en 14-årig pige - samtidig er en mand efterlyst for voldtægtsforsøg af en anden pige. Hun er også 14 år.

Fanø Sommercup, som turneringen hedder, blev afholdt lørdag og søndag.

Det oplyser Syd- og Sønderjyllands Politi til JydskeVestkysten.

Tip os. Kender du noget til sagen, så vil B.T. gerne høre fra dig. Skriv til 1929@bt.dk

Natten til lørdag klokken 01.53 modtog Syd- og Sønderjyllands Politi en anmeldelse om fuldbyrdet voldtægt begået mod en 14-årig pige i et skovområdet tæt på, hvor Fanø Sommercup afholdes.

Og lørdag klokken 23.15 fik politiet en anden anmeldelse om voldtægtsforsøg på en 14-årig pige.

Hun havde siddet i skoven og tisset tæt på boldbanen. En mand forsøgte så at trække hende ind i skoven ikke langt fra boldbanerne.

Han forsøgte at trække bukserne af hende, men hun fik heldigvis sparket sig fri og kom væk.

Nu efterlyser politiet en mand med følgende signalement:

Mellemøstlig af udseende, 25-30 år, 175-180 cm, kraftig af bygning og tilbagestrøget, sort hår. Han var iført en lyserød T-shirt og sorte joggingbukser med hvide striber ned ad benene.

Syd- og Sønderjyllands Politi beder vidner, der har set noget eller mener at vide, hvem manden kan være, kontakte dem.

Mandag eftermiddag oplyser Syd- og Sønderjyllands Politi til B.T., at de på nuværende tidspunkt ikke har yderligere oplysninger om sagen.

De fortæller dog, at de endnu ikke har fået henvendelser, der kan hjælpe dem til opklaring i sagen.

B.T. har også været i kontakt med arrangørerne bag Fanø Sommercup.

'Vi er meget kede af situationen, og tager kraftig afstand fra sådanne situationer,' skriver Kenneth Beck, formand for Fanø sommercup i en SMS.

De har dog ikke yderligere kommentar for nuværende i respekt for politiets efterforskning.